אחת הסיבות שדורנו נקרא דור "עקבתא דמשיחא" היא משום שהנשמות שלנו הן בבחינת "עקב". כשם שהעקב הוא מקום בגוף אשר כמעט אין בו תחושה, כך דורנו הוא דור בו הנשמות הן בבחינת "עקב", כמעט לא מרגישות כלום.

כדי לעורר את הנשמה, עלינו ליצור **קשר ישיר עם בורא העולם**.

**אמונה**

ר' ישראל מרוזין אמר כי לפני שיבוא המשיח ימתח חבל בין 2 הרים וכולם ידרשו להחזיק בו, ואז יטלטלו את החבל בחוזקה וכולם יעמדו בפני ניסיונות קשים, ורק מי שיחזיק בחבל האמונה בכל כוחו- ינצל.

**אהבת ה'**

מסופר על החפץ חיים שהיה לו בן עילוי שנפטר בגיל 24, ובהספד על בנו הוא סיפר סיפור על אישה שבזמן פרעות ת"ח- ת"ט, שחטו את בנה יחידה לעיניה. האישה הספידה את בנה ואמרה לה': "עד עכשיו לא יכולתי לאהוב אותך בכל לבי, כי מחציתו היתה מלאה אהבה לבני. עכשיו לאחר שבני נלקח ממני, שוב אוכל לאהוב אותך בכל לבי".

**הכרת הטוב לבורא העולם**

לפני אדם האוכל תפוז או כל פרי עסיסי ביום קיץ לוהט, עומדות לפניו שתי אפשרויות. הוא יכול לאכול את הפרי בלי שימת לב מיוחדת, והתפוז ייכנס רק אל קיבתו ודמו, אולם הוא יכול לאכול אותו עם טעם נלווה של התרגשות והתפעלות, שייכנס גם לנשמתו... כיצד? לפני שאותו אדם אוכל, יעצור לרגע, לשנייה, יתבונן בפרי המדהים שהוא אוחז בידו, יתפעל מצבעו המיוחד ומפלח התפוז שמתאים בדיוק לפה שלו... יתבונן ויאמר למי שברא אותו – "ברוך אתה... בורא פרי העץ"- תודה ה', תודה על הפרי הנפלא... רק אחר כך יאכל אותו...

**אכפתיות לדבר מצווה**

מספרים על אחד מגדולי ישראל שבאו פעם לשאול אותו את השאלה ההלכתית הבאה: באחד מבתי הכנסת נפל זוג תפילין על הרצפה. כיצד לכפר על מעשה זה?

מסופר כי אותו גדול התעלף מיד.

התעלפות זו מהווה סימן עד כמה התפילין היו חשובים עבור אותו אדם, עד כמה הוא התרגש מהם ועד כמה הם החיו אותו וגרמו לו שמחה.

**תפילה**

אדם רוצה להרגיש לפני תפילת שחרית את אהבתו להקב"ה. ישאל עצמו- אם היה באמת אוהב את הקב"ה איך היה מתפלל תפילה זו?

תלמידה יקרה,

לאחר קריאת הסיפורים, ודאי התעוררה בך השאיפה ליצור קשר ישיר עם בורא העולם, תשוקה להעמיק בנושא מתוך ניסיון למצוא כלים אשר יסייעו לך לעמוד בכל הניסיונות של תקופת "עקבתא דמשיחא".

לשם כך, ניתנה לך ההזדמנות לכתיבת עבודה בנושא זה, ובכדי שהעבודה תהיה יעילה וטובה, בטרם תגשי לכתיבתה, קראי בעיון את ההנחיות הבאות:

1. בחירת הנושא- קשר ישיר עם בורא העולם:

בחרי בנושא הקרוב לליבך, או זה שברצונך להעמיק בו, כגון:

אהבת ה', הכוח לעמוד בניסיונות, החיים ללא תפילה אינם חיים, תפילה- מה היא בשבילי, ראיית הטוב שה' נותן לי, אכפתיות לדבר מצווה וכד'.

1. עיבוד החומר:

אספי חומר הקשור בנושא שבחרת, מתוך ספרי הגות ומחשבה, השקפה, מאמרים, כתבות, סיפורים וכד'.

1. חלוקת העבודה:

חלקי את העבודה לשלושה פרקים עיקריים:

**הקדמה:** יבהיר בקצרה את הנושא שבחרת ואת הסיבות לבחירת נושא זה.

**גוף העבודה:** יכלול את רוב העבודה ועיקרו. אפשר ורצוי לחלק אותו למספר פרקים הקשורים ביניהם בקשר מתאים והגיוני.

בחלק זה יש לדבר בפרטות על נושא העבודה ויש להביא את המקורות השונים שאספת ועיבדת כשהם משולבים זה בזה.

**סיום:** צריך להתקשר לנושא כולו, יכול להכיל מסקנות, המלצות, הנחיות מעשיות, סיפור, שיר וכד'.

**דף ביבליוגרפיה:** דף מקורות בו את מציינת לפי סדר הא'- ב' את שמות הספרים ושמות המחברים בהם השתמשת לכתיבת העבודה.

1. צורת הגשת העבודה:

יש להגיש את העבודה על דפי פוליו ממוספרים. בכתיבה נאה ומסודרת, בנוסח ברור ותקין ללא שגיאות כתיב.

העבודה כוללת עמוד שער ובו הפרטים הבאים: נושא העבודה ושם התלמידה.

**תאריך הגשה: יום שני ט"ו באייר**